ಅಪರೂಪದ ಕಾಯಿಲೆಗೆ ಬೆಂಗ್ಳೂರಿನಲ್ಲಿ ಚಿಕಿತ್ಸೆ- ಓಮನ್ ದೇಶದ ಪುಟಾಣಿಗೆ 7 ಗಂಟೆ ಶಸ್ತ್ರಚಿಕಿತ್ಸೆ

ಬೆಂಗಳೂರು: ಓಮನ್ ದೇಶದ 5 ವರ್ಷದ ಬಾಲಕಿಗೆ ಡಿ.ವೈ.ಟಿ-16 (ಡಿಸ್ಟೋನಿಯಾ) ಎಂಬ ಅಪರೂಪದ ಕಾಯಿಲೆ ಇತ್ತು. ಈ ಬಾಲಕಿಗೆ 7 ಗಂಟೆಯ ಶಸ್ತ್ರಚಿಕಿತ್ಸೆ ಮಾಡುವ ಮೂಲಕ ಬೆಂಗಳೂರಿನ ವಿಕ್ರಂ ಆಸ್ಪತ್ರೆ ವೈದ್ಯರು ಪುನರ್ ಜನ್ಮ ನೀಡಿದ್ದಾರೆ.

ಇನ್ನೊಂದು ವಿಷೇಶವೆಂದರೆ ಭಾರತದಲ್ಲಿ ಅತಿ ಚಿಕ್ಕ ವಯಸ್ಸಿನ ರೋಗಿಯೊಬ್ಬರಿಗೆ ಇಂತಹ ಶಸ್ತ್ರಚಿಕಿತ್ಸೆ ಮಾಡಿರುವುದು ಇದೇ ಮೊದಲು ಎನ್ನಲಾಗಿದೆ. ಡಿ.ವೈ.ಟಿ-16 ಅನ್ನು ವೈದ್ಯಕೀಯ ಪರಿಭಾಷೆಯಲ್ಲಿ ಡಿಸ್ಟೋನಿಯಾ ಎಂದು ಕರೆಯಲಾಗುತ್ತದೆ. ಇದು ಮೆದುಳು ಸಂಬಂಧಿ ಕಾಯಿಲೆಯಾಗಿದ್ದು, ಓಮನ್ ದೇಶದ ಪುಟಾಣಿ ಮಲಗಿದ್ದಲ್ಲೇ ಮಲಗಿದ್ದಳು. ಯಾವುದೇ ಚಲನೆಯಿಲ್ಲದೇ ಬದುಕುತ್ತಿದ್ದ ಈಕೆಗೆ ಈಗ ಪುನರ್ ಜನ್ಮ ಬಂದಂತಾಗಿದೆ.

ಈ ಕಾಯಿಲೆ ಪ್ರಪಂಚದಲ್ಲೇ ಕೇವಲ 10 ರಿಂದ 15 ಪ್ರಕರಣಗಳು ಮಾತ್ರ ಕಂಡುಬರುತ್ತವೆ ಎಂದು ವೈದ್ಯರು ಹೇಳಿದ್ದಾರೆ. ಭಾರತದಲ್ಲಿ ಇದೇ ಮೊದಲ ಬಾರಿಗೆ ಡಿ.ವೈ.ಟಿ-16 ಕಾಯಿಲೆಗೆ ಚಿಕಿತ್ಸೆಯನ್ನು ನೀಡಲಾಗಿದೆ. ಅಲ್ಲದೇ ಅತ್ಯಂತ ಚಿಕ್ಕ ವಯಸ್ಸಿನ ಬಾಲಕಿಗೆ ಈ ಶಸ್ತ್ರಚಿಕಿತ್ಸೆ ಮಾಡುವುದು ಸವಾಲಿನ ಕೆಲಸವಾಗಿದ್ದು, ಯಶಸ್ವಿಯಾಗಿ ಮಾಡಿದ್ದೇವೆ ಎಂದು ವಿಕ್ರಂ ಆಸ್ಪತ್ರೆಯ ವೈದ್ಯರು ಹೆಮ್ಮೆಪಟ್ಟರು.